Neuvoston päätös,
tehty 3 päivänä toukokuuta 2002,
Alankomaiden kuningaskunnan viranomaisten kansallisesta tuesta maantiekuljetusyrityksille
(2002/361/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 88 artiklan 2 kohdan kolmannen alakohdan,
ottaa huomioon Alankomaiden kuningaskunnan hallituksen 4 päivänä helmikuuta 2002 esittämän pyynnön,
sekä katsoo seuraavaa:
(1) Kivennäisöljyjen valmisteverojen rakenteiden yhdenmukaistamisesta 19 päivänä lokakuuta 1992 annetun neuvoston direktiivin 92/81/ETY(1) 8 artiklan 4 kohdan mukaan neuvosto voi antaa jäsenvaltioille luvan ottaa käyttöön kivennäisöljyn valmisteveron verovapautuksia tai veronalennuksia erityisistä poliittisista syistä.
(2) Neuvoston päätöksen 1999/880/EY(2) 3 artiklan 5 kohdan ensimmäisen alakohdan ja erityistarkoituksiin käytettäviin tiettyihin kivennäisöljyihin sovellettavista valmisteveron alennetuista määristä ja valmisteverovapautuksista 12 päivänä maaliskuuta 2001 tehdyn neuvoston päätöksen 2001/224/EY(3) 2 artiklan nojalla Alankomailla on 31 päivään joulukuuta 2002 neuvoston direktiivin 92/82/ETY(4) säännöksistä poiketen lupa soveltaa edelleen hyötyajoneuvoissa käytettävän dieselpolttoaineen valmisteveron alennusta, jos verot ovat direktiivissä 92/82/ETY säädettyjen velvoitteiden ja erityisesti direktiivin 5 artiklassa säädettyjen valmisteverojen vähimmäismäärien mukaiset.
(3) Alankomaat on sisällyttänyt kansalliseen lainsäädäntöönsä valmisteveroa koskevan säännöksen, jonka mukaan osa raskaissa tavarankuljetusajoneuvoissa käytettävän dieselpolttoaineen valmisteverosta maksetaan takaisin.
(4) Komissio ilmoitti 18 päivänä huhtikuuta 2001 päivätyllä kirjeellä (julkaistu virallisessa lehdessä EYVL C 160, 2.6.2001) Alankomaille päätöksestään aloittaa perustamissopimuksen 88 artiklan 2 kohdassa tarkoitettu menettely edellä mainittujen toimenpiteiden osalta.
(5) Ympäristöön ja energiansäästöön liittyvistä syistä Alankomaiden viranomaiset nostivat dieselöljyn valmisteveroa. Nousseella verotuksella ja raakaöljyn kansainvälisen hinnannousun aiheuttamalla kustannusten suurella nousulla oli vakavia kielteisiä vaikutuksia maantiekuljetusalan toimintoihin. Vakavien taloudellisten ja sosiaalisten vaikeuksien voittamiseksi maantiealalla oli tarpeen toteuttaa korvaavia toimenpiteitä. Muut ratkaisut eivät riittäneet korjaamaan tilannetta.
(6) Toimenpide ei ole syrjivä. Vaikka jotkin yritykset tai alat hyötyvät tietyistä verotuksellisista toimenpiteistä, tämä ei sinänsä tarkoita sitä, että toimenpiteet ovat muodoltaan tai sisällöltään yleisen edun vastaisia.
(7) Toimenpide on väliaikainen ja päättyy 1 päivänä lokakuuta 2002. Takaisin maksettavaa määrää on pienennetty merkittävästi 1 päivästä tammikuuta 2002.
(8) Poikkeukselliset olosuhteet ovat näin ollen olemassa, minkä vuoksi tukea voidaan pitää yhteismarkkinoille soveltuvana poikkeusluonteisesti ja vain siinä määrin kuin on ehdottoman välttämätöntä maantiekuljetusalalle aiheutuneiden taloudellisten ja sosiaalisten vaikeuksien voittamiseksi,
ON TEHNYT TÄMÄN PÄÄTÖKSEN:
1 artikla
Alankomaiden päätöksen 1999/880/EY 3 artiklan 5 kohdan ensimmäisen luetelmakohdan ja päätöksen 2001/224/EY 2 artiklan mukaisesti hyväksymiä toimenpiteitä pidetään yhteismarkkinoille soveltuvina.
2 artikla
Tämä päätös on osoitettu Alankomaiden kuningaskunnalle.
Tehty Brysselissä 3 päivänä toukokuuta 2002.